**ESSE MAVZUSI: Ba’zilar zamonaviy oila modeli shaxsiy erkinlik va gender tengligini ta’minlaydi, deb hisoblashadi. Ularning fikricha, bu jamiyat taraqqiyotining tabiiy bosqichi. Ayrimlar esa bu qadriyatlarga putur yetkazadi va oilaviy rishtalarni zaiflashtiradi, deb xavotirlanadilar.**

**KIRISH:** Tobora zamonaviylashib borayotgan dunyoda gender tengligiga asoslangan oila modeli masalasi dolzarb bahs-munozaralardan biriga aylanib bormoqda. Shunga ko'ra, bir guruh shaxslar ushbu tizimga zamonaviy hayotning bir bosqichi sifatida qarashayotgan bo'lsa, boshqalar esa bu o'zbekona qadriyatlarimizni yo'qqa chiqarishidan xavotirda. Intihoda qaysi taraf fikrlari o'z isbotini topa oladi?

**ASOSIY QISM**: Erkak va ayol huquqlari teng bo'lgan zamonaviy oila modeli yevropa davlatlaridan kirib kelib, yangi dunyoning odatiy tizimi sifatida namoyon bo'lmoqda. Ushbu modelni yoqlovchilar fikricha, birinchidan, ayol kishiga shaxsiy erkinlik berishi bilan afzaldir. Psixologlarning aytishicha, zamonaviy oila strukturasi ayol kishining turmushdan keyingi o'z ustida rivojlanishini davom ettirishga sabab bo'lar ekan. Ikkinchidan, bu tizim hozirgi kunda oilalarning tinch-totuv hayotini ta’minlashda katta ahamiyatga ega. Chunki ayollarga erkinlik berilishi natijasida u o’z kareyrasini yaratishni boshlaydi, bu esa ularga ruhiy ko’tarinki kayfiyat bag’ishlaydi. Zero ruhshunos Parvina Asomova " Oila xotirjamligi farzandlarning tarbiyasida, ularning sog’lom avlod bo'lib voyaga yetishida muhim ahamiyatga ega" degan edi. Uchinchidan, bu model zamonaviy ota-onani shakllantiradi. Jumladan, Yaponiyada ota-onalar farzandlariga kunlik ovqat retseptlarini tuzishda va shu kabi bir qancha shaxsiy fikrlar qaror qilishida erkinlik berishadi. Natijada bola jamiyatning kerakli a'zosi sifatida o'zini ko'ra oladigan farzand bo’lib yetishadi.   
  
  
**ASOSIY QISM 2:** Tanganing ikkinchi tomoni bo’lgani kabi, masalaning keyingi jihatlariga e’tibor qaratar ekanmiz, zamonaviy model oilalarning hamjihatligiga darz yetkazishini ta’kidlaydiganlar ham topiladi. Ular o’z fikrlarini quyidagicha asoslaydi. Avvalo, bu innovatsion struktura milliy qadriyatlarning yo’qolib ketishiga sabab bo’lishi mumkin. Xususan, ayollarning erta tongdan tozalik ishlarini boshlashi yoki o'zbekona choy quyib uzatish jarayonlarining ham yo'qolib borishi milliy qadiyatlarimizga putur yetkazib, oilalardan fayz-u barakani ketkazmoqda. Shuningdek, er-xotin orasidagi va qaynona -kelin munosabatlarini yomonlashtirish ehtimoli bor. Ya’ni zamonaviy kelin va an’anaviy qaynona xarakteri bir-biriga nomutonosib bo’lishi yoinki ayol o’zini eridan ustun ko’rish holatlari yuzaga kelishi mumkin. Xususan, yurtimizda so'nggi paytlarda zamonaviy modelning ommalashuvi natijasida yildan yilga ajruvlar soni oshib bormoqda. Jumladan, o'tgan yilga nisbatan ajruvlar 12 % ga oshganligi tasdiqlangan. Shuningdek, bu model ayollarda erkaklik gormonini kuchaytirib, ayollik jozibasini yo'qotishi mumkin. Jumladan, ijtimoiy taqmoqlarda psixolog Nargiza Sattorovaning "Er nimaga kerak?" degan tushunchalar bilan jamiyat orasida shov-shuv bo'lgani va shu kabi holatlarning ortib borayotgani ham fikrimning yaqqol dalili bo’la oladi.

**SHAXSIY MULOHAZA QISMI:** Ushbu masala bo'yicha fikr bildirar ekanman, zamonaviy oila modeli bir qancha afzalliklari bilan, eng muhimi, farzand tarbiyasida muvaffaqiyatga erishish bilan ahamiyatga egadir. Zero "ertamiz egalari bo'lgan yoshlarni to'g'ri tarbiya qilish nafaqat ota-onaning, balki butun jamiyatning asosiy vazifasidir", - degan edi I.A.Karimov. Biroq zamonaviy modelning ba'zi kamchiliklarini bartaraf etgan holda targ'ib qilinsa, maqsadga muvofiq bo'lardi. Xususan, ayollarimiz hadini bilmog'i va oilalar bunga odatiy holdek moslashmog'i lozim. Shu bilan birga, milliy qadriyatlarimiz bilan hamohang holda amalga oshirilishi nur ustiga nur bo'lar edi.

**XULOSA QISMI:** Xulosa qilib aytganda, zamonaviy oila modeli butun dunyoda ilgari surilayotgan bir paytda yurtimizda ham targ'ib qilinishi eng to'g'ri tanlovdir. Faqat ushbu masalada yuqoridagi kabi muammoli vaziyatlarga yechim berilishi lozim. Zero "Maslahatli to'n tor kelmas"

@milliy\_sertifikat\_onaa\_tili